Et hold nye Jens og Jensiner trak i dag i soldateruniformen for første gang. De er fremtidens soldater, men inden da skal de lære at parere ordre, skyde og kæmpe for Danmark. Mere lavpraktisk får de nye rekrutter i dag deres uniformer, militærstøvler og øvrige udrustning, inden de skal lære at stå ret og præsentere gevær. - De unge mennesker er meget motivere. Størsteparten - hvis ikke alle - er frivillige, og det kan vi se på humøret. De er klar på at give den gas, fortæller kaptajn og kompagnichef Bitten Land Nielsen, som har ansvaret for de unge soldater. - Mellem 25 og 30 procent fortsætter som professionelle soldater. Aalborg Kaserner er populære steder at aftjene sin værneret på grund af vores størrelse, og så tæller det også, at der er et godt byliv, når de unge mennesker har fri, forklarer hun. - Mødeugen er altid interessant. Det er fascinerende at se, hvor hurtigt de kommer ind i militærkulturen, måden vi gør tingene på herinde, og hvor hurtigt de bliver til en enhed, forklarer Bitten Land Nielsen. Basisuddannelsen har til formål, at soldaten både som enkeltperson og i samarbejde med andre kan løse de opgaver, som indgår i totalforsvaret af Danmark. Uddannelsen er også grundlaget for videreuddannelse med henblik på international tjeneste eller evt. fastansættelse i Forsvaret. Basisuddannelsen varer fire måneder og gennemføres af såvel værnepligtige mænd som kvinder, der ønsker at aftjene deres værneret. Se reportage fra mødedagen i vores udsendelse klokken 19.30.

Referat:
Trænregimentet på Aalborg Kaserner modtager i dag 300 nye værnepligtige.